Broj: 711-I-2401-P-259/23-02-24

Zagreb, 03. studenog 2023.

**DAMIR MEDVED**

**Predmet: očitovanje na zahtjev Damira Medveda,**

* **daje se**

Povjerenstvo za odlučivanje o sukobu interesa (u daljnjem tekstu: Povjerenstvo) dana 18. listopada 2023. godine pod brojem 711-U-7485-P-259/23-01-28 zaprimilo je zahtjev za očitovanjem koji je podnio Damir Medved.

U podnesenom zahtjevu podnositelj postavlja upit je li gradonačelniku/načelniku dopušteno 24 sata dnevno korištenje službenog automobila u privatne svrhe ako se tako propiše općim aktom predstavničkog tijela jedinice lokalne samouprave te je li nužno izričito propisati općim aktom predstavničkog tijela jedinice lokalne samouprave da gradonačelnik/načelnik ima pravo koristiti službeni automobil u službene svrhe 24 sata dnevno.

Povodom navedenog zahtjeva, Povjerenstvo na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI) na 30. sjednici održanoj 03. studenog 2023. godine, podnositelju daje očitovanje, kako slijedi.

Člankom 7. stavkom 1. točkom c) ZSSI-a propisano je da je obveznicima ZSSI-a zabranjeno zlouporabiti posebna prava obveznika koja proizlaze ili su potrebna za obavljanje dužnosti.

Povjerenstvo prvenstveno ističe da se aktom predstavničkog tijela kojim se uređuje korištenje službenog vozila prije svega treba propisati da se službeno vozilo koristi za službene svrhe, budući su obveznici u svakoj situaciji dužni staviti javni interes iznad privatnog te odijeliti privatni interes od javnog interesa ako su im službena vozila stavljena na raspolaganje povodom obnašanja dužnosti od tijela javne vlasti u kojem obnašaju dužnost. U tom smislu, aktom se treba propisati da se službeno vozilo koristi za svrhu koja je povezana ili se može dovesti u vezu sa obnašanjem dužnosti, slijedom čega gradonačelnik/načelnik može koristiti službeno vozilo za službene svrhe tijekom cijelog dana, kao što je dolazak i odlazak na posao, odlazak na sastanke, odlazak na službeni put te svaku drugu svrhu koja se može dovesti u vezi s obnašanjem dužnosti.

Iznimno, aktom se može propisati da se službeno vozilo može koristiti i za one potrebe koje nisu u vezi s obnašanjem dužnosti, ali se uobičajeno te u manjem opsegu izvršavaju uz korištenje vozila za službene svrhe, pri čemu obveznik treba imati u vidu da svoj privatni interes ne smije stavljati ispred javnog interesa.

Međutim, Povjerenstvo ističe ukoliko bi se službeno vozilo koristilo isključivo u privatne svrhe te u privatne svrhe koje se u manjem opsegu ne izvršavaju uz korištenje vozila za službene svrhe, isto se ne bi moglo promatrati u kontekstu obnašanja javne dužnosti već bi se radilo o postupanju koje bi Povjerenstvo sagledavalo u kontekstu moguće zlouporabe posebnih prava obveznika, odnosno moguće povrede citirane odredbe članka 7. točke c) ZSSI-a.

PREDSJEDNICA POVJERENSTVA

Aleksandra Jozić-Ileković, dipl. iur.

Dostaviti:

1. Podnositelju, putem e-maila
2. Objava na internetskoj stranici Povjerenstva
3. Pismohrana